input: REGULAMENTUL (UE) NR. 217/2014 AL COMISIEI
  din 7 martie 2014
  de modificare a Regulamentului (CE) nr. 2073/2005 în ceea ce privește salmonela în carcasele de porc
  (Text cu relevanță pentru SEE)
  COMISIA EUROPEANĂ,
  având în vedere Tratatul privind funcționarea Uniunii Europene,
  având în vedere Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (1), în special articolul 4 alineatul (4),
  întrucât:
  (1)
  Regulamentul (CE) nr. 2073/2005 al Comisiei (2) prevede criteriile microbiologice pentru anumite microorganisme și normele de punere în aplicare care trebuie respectate de operatorii din sectorul alimentar în ceea ce privește cerințele de igienă generale și specifice menționate la articolul 4 din Regulamentul (CE) nr. 852/2004 și, în special, un criteriu de igienă a procedeelor aplicabil salmonelei din carcasele de porc pentru a controla contaminarea în timpul abatorizării.
  (2)
  La 3 octombrie 2011, Autoritatea Europeană pentru Siguranța Alimentară (EFSA) a adoptat un aviz științific privind riscurile pentru sănătatea publică ce trebuie să facă obiectul inspecției cărnii (porcine) (3), în care identifică salmonela ca prezentând un risc ridicat pentru sănătatea publică legată de consumul de carne de porc și recomandă prevenirea contaminării carcaselor de porc cu salmonela. EFSA recomandă, printre altele, consolidarea criteriului de igienă a procedeelor aplicabil salmonelei din carcasele de porc.
  (3)
  Pentru a reduce prevalența salmonelei în carcasele de porc, ar trebui consolidat controlul igienei în timpul abatorizării, în conformitate cu dispozițiile Regulamentului (UE) nr. 218/2014 al Comisiei din 7 martie 2014 de modificare a anexelor la Regulamentul (CE) nr. 853/2004 și la Regulamentul (CE) nr. 854/2004 ale Parlamentului European și ale Consiliului și la Regulamentul (CE) nr. 2074/2005 al Comisiei (4) și, în consecință, ar trebui redus numărul eșantioanelor pozitive.
  (4)
  Cerințele prevăzute în regulamentul respectiv implică adaptarea practicilor actuale pentru operatorii din sectorul alimentar. Prin urmare, este necesar să se permită amânarea aplicării prezentului regulament.
  (5)
  Prin urmare, Regulamentul (CE) nr. 2073/2005 ar trebui modificat în consecință.
  (6)
  Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
  ADOPTĂ PREZENTUL REGULAMENT:
  Articolul 1
  La capitolul 2 din anexa I la Regulamentul (CE) nr. 2073/2005, punctul 2.1.4 se înlocuiește cu următorul text:
  „2.1.4.
  Carcase de porcine
  Salmonella
  50 (5)
  3 (6)
  Absența în partea testată din carcasă
  EN/ISO 6579
  Carcase după preparare, dar înainte de refrigerare
  Ameliorarea igienei abatorizării și revizuirea controalelor de procedură, a originii animalelor și a măsurilor de biosecuritate în exploatațiile de origine”
  Articolul 2
  Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
  Se aplică de la 1 iunie 2014.
  Prezentul regulament este obligatoriu în toate elementele sale și se aplică direct în toate statele membre.
  Adoptat la Bruxelles, 7 martie 2014.